**Uitarea**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Uitarea

Se-adună în noi anii, din ce în ce mai reci,

n-au mai rămas prea multe viața să ne-o umple,

că nu mai sunt destule, vizibile poteci,

să ne poarte pașii încărunțiți la tâmple!

Răsare-același soare, dar parcă tot mai stins,

naintea noastră multe, de-acum, nu se mai țes,

parcă-i tot mai aproape eternul necuprins

și râdem mai puțin dar plângem tot mai des!

Parcă sunt tot mai reci iernile ce vin,

s-a schimbat și vremea, ori ne-am schimbat noi?

deși dormim mai mult, visăm tot mai puțin

și pleoapele cad grele pe ochii tot mai goi!

Am vrea să fim la fel așa cum ne-amintim,

ca-n vremea-aceea-n care mai aveam putere,

când ne trăiam viața cu poftă, cu putere

și-mbătrânim de fapt, uitând să mai iubim!